ข่าวดีอยู่ไหน?
*สิ่งที่ “โมนิก้า” อยากให้แฟนคลับคิดต่อไปอีกนิดหนึ่ง หลังจากเห็นดัชนีเป๋ไปเป๋มา ก่อนจะลงเอยที่ระดับ 1,811.76 จุด ลบไป 4.32 จุด ด้วยมูลค่าการซื้อขาย 7.60 หมื่นล้านบาท บอกเล่าเรื่องราวอะไรให้นักลงทุนได้รับรู้บ้าง? รวมทั้งการยืนเหนือแนวรับสำคัญบริเวณ 1,800 จุดสะท้อนอะไรบ้าง? หรือแม้กระทั่งพฤติกรรมซื้อๆ ขายๆ ของนักเล่นกลุ่มสถาบัน กลายเป็นตัวถ่วงของการเล่นเที่ยวนี้หรือเปล่า?
19 มี.ค. 2561

เจาะกระดาน : โมนิก้าและทีมงาน
*สิ่งที่ “โมนิก้า” อยากให้แฟนคลับคิดต่อไปอีกนิดหนึ่ง หลังจากเห็นดัชนีเป๋ไปเป๋มา ก่อนจะลงเอยที่ระดับ 1,811.76 จุด ลบไป 4.32 จุด ด้วยมูลค่าการซื้อขาย 7.60 หมื่นล้านบาท บอกเล่าเรื่องราวอะไรให้นักลงทุนได้รับรู้บ้าง? รวมทั้งการยืนเหนือแนวรับสำคัญบริเวณ 1,800 จุดสะท้อนอะไรบ้าง? หรือแม้กระทั่งพฤติกรรมซื้อๆ ขายๆ ของนักเล่นกลุ่มสถาบัน กลายเป็นตัวถ่วงของการเล่นเที่ยวนี้หรือเปล่า?
*ประเด็นเหล่านี้ทำให้ “โมนิก้า” ต้องรวบรวมข้อมูลเพื่อทำการสรุปออกมาอย่างเป็นทางการ โดยผลลัพธ์ที่ปรากฏออกมาคือ ตลาดหุ้นขาดข่าวดีเข้ามาสนับสนุน ผู้เล่นกลุ่มต่างๆ ถึงเน้นการเล่นสั้นๆ เพื่อป้องกันไม่ให้ตัวเองขาดทุน บวกกับไตรมาส 1 ของปี 2561 ก็ไม่มีประเด็นไหนที่จะเข้าตากรรมการ ส่งผลให้ภาพการเคลื่อนตัวของหุ้นมีลักษณะแทงกั๊กไงล่ะคะ
*อีกทั้งหุ้นหลายตัวกำลังเผชิญกับข่าวร้ายที่ผุดออกมาเป็นว่าเล่น เท่ากับเป็นตัวเร่งให้ราคาหุ้นเหล่านั้นผันผวนมากขึ้น ซึ่งมีผลโดยตรงกับการเคลื่อนไหวของดัชนีในช่วงที่ผ่านมา และยังคงมีอิทธิพลต่อตลาดหุ้นจนถึงทุกวันนี้ “โมนิก้า” ถึงพยายามแยกแยะเรื่องดังกล่าวออกเป็นสเต็ปๆ เพื่อให้แฟนคลับหนังสือพิมพ์ “ข่าวหุ้น” ได้เห็นผลที่จะเกิดขึ้นทั้ง 2 ด้านไงล่ะคะ
*เช่นเดียวกับปัญหาที่เกิดขึ้นกับน้องแอนแอน ANAN ถูกถล่มเทขายยับเยินตั้งแต่เช้าจรดเย็น ก่อนจะปิดไปที่ระดับ 4.26 บาท ลบไป 0.38 บาท หรือลงไป 8.20% ด้วยมูลค่าการซื้อขาย 313 ล้านบาท ก็เป็นผลมาจากข่าวเม้าท์เกี่ยวกับโครงการมูลค่าเกือบ 7 พันล้านบาทโอนไม่ได้ รวมทั้งโครงการใหม่ๆ เกิดไม่ได้ตามแผนงานที่วางไว้แบบนี้..ต้องรีบชิ่งก่อน เรื่องอื่นคุยทีหลังนะจ๊ะ
*ส่วนในรายของ TMB ออกมาสยบข่าวลบที่พวกหวังดีประสงค์ร้ายปล่อยออกมาเป็นชุดๆ ได้อย่างยอดเยี่ยมกระเทียมดองก็จริง แต่กลับมีผู้รู้บางรายแสดงความคิดเห็นเกี่ยวกับอนาคตของแบงก์แห่งนี้ยังไม่แน่นอน “โมนิก้า” ถึงไม่แน่ใจการยืนปิดที่ 2.76 บาท ลบไป 0.02 บาท ด้วยมูลค่าซื้อขาย 500 ล้านบาท ใช่การกลับทิศทางอย่างยั่งยืนหรือเปล่า? เพราะประวัติของแบงก์นี้ไม่เบาเช่นกันเจ้าค่ะ
*คล้ายกับกรณีของ SOLAR มีปัญหาระหองระแหงภายในมาระยะหนึ่ง และทำท่าจะจบลงแบบแฮปปี้เอ็นดิ้งทุกครั้ง แต่สุดท้ายก็มีเรื่องให้ปวดหัวเป็นประจำ “โมนิก้า” เลยไม่แปลกใจที่ทิศทางของหุ้นเอาแต่มุดหัวลงลูกเดียว ถึงจะถีบตัวขึ้นได้ในบางจังหวะ ก็ไม่เคยขึ้นแบบสุดซอยได้สักที เดี๊ยนถึงไม่แปลกใจที่หุ้นทรุดตัวลงมาปิดที่ 2.90       บาท ลบไป 0.32 บาท หรือลงไป 9.90% เพราะยังมีเรื่องเพิ่มทุนค้ำคอน่ะซี
*เช่นเดียวกับในรายของ THAI มีสารพันปัญหาที่ยังแก้ไม่ตกเยอะแยะไปหมด ราคาหุ้นก็เลยทรุดโทรมลงเรื่อยๆ แม้ในบางวันจะถีบตัวขึ้นอย่างร้อนแรง แต่คล้อยหลังก็มีแรงเทขายถล่มออกมาทุกที “โมนิก้า” ถึงไม่แน่ใจการดีดตัวขึ้นแรง 2 วันเที่ยวนี้จะไปได้ไกลขนาดไหน? เพราะล่าสุดโดนกดลงมายืนอยู่ที่ 15 บาท ลบไป 0.20 บาท ด้วยวอลุ่มแห้งๆ แบบนี้..แสดงว่า ไม่มีใครเอาใช่ไหม? แล้วจะสนใจไปทำไมล่ะคะ
*ส่วนรายที่มีโปรไฟล์ค่อนข้างดี และเรื่องเด่นประเด็นร้อนมีความชัดเจนขึ้นเรื่อยๆ อย่างเช่นหุ้น TTCL ยังคงเป็นทีเด็ดสำหรับการเล่นยาวๆ เพราะมองในมุมของการแจกวอแรนต์ บวกกับนำบริษัทลูกเข้าตลาดหุ้นในช่วงปลายปี “โมนิก้า” ถึงมองเป็นช็อตของการเล่นแบบสบายๆ ไม่ต้องรีบเคาะขวาอย่างเอาเป็นเอาตาย หลังหุ้นยังยืนอยู่ที่ 9.10 บาท ลบไป 0.15 บาท มันเป็นช็อตของการช้อนเข้าพอร์ตอย่างเดียวนะจ๊ะ
*เหมือนกับกรณีของ EA โดนมรสุมข่าวลบเล่นงานจนสะบักสะบอม จนวันนี้ขอตั้งโต๊ะแถลงข่าวอย่างเป็นทางการ เพื่อไขข้อสงสัยที่เกิดขึ้นทั้งหมด ก็เป็นอีกหนึ่งกิมมิคที่น่าสนใจเป็นอย่างยิ่ง เพราะเป็นการฉายภาพให้ทุกคนได้เห็นอนาคตของบริษัทได้ชัดเจนขึ้น “โมนิก้า” ถึงอยากให้แฟนคลับพิจารณาการยืนปิดที่ 45.75 บาท ลบไป 2.25 บาท หรือลงไป 4.70% ด้วยมูลค่าซื้อขาย 1.63 พันล้านบาท ใช่โอกาสทองของการทยอยสะสมหุ้นไหม?
*ช็อตที่น่าสนใจอีกหนึ่งช็อตคงต้องหันไปดู WP หลังไล่ราคาแรงกันมาพักหนึ่ง จนหุ้นขึ้นมายืนอยู่ที่ 9.35 บาท บวกไป 0.80 บาท หรือขึ้นไป 9.35% ด้วยมูลค่าการซื้อขาย 388 ล้านบาท ทั้งที่สัปดาห์ก่อนหุ้นทรุดตัวลงไปยืนแถว 6.10 บาท “โมนิก้า” ถือเป็นเหตุการณ์ที่มาตรงตามสายข่าวรายงานให้ฟังก่อนหน้านี้ จึงเป็นอีกหนึ่งจังหวะที่นักเล่นต้องเกาะกระแสอย่างใกล้ชิด เพราะจะเริ่มแบไต๋ให้เห็นมากขึ้นเรื่อยๆ น่ะซี